สรุปภาวะตลาดต่างประเทศวันศุกร์
สรุปภาวะตลาดต่างประเทศประจำวันที่ 3 มี.ค.60
6 มี.ค. 2560

ดัชนีดาวโจนส์ตลาดหุ้นนิวยอร์กปิดบวก เมื่อวันศุกร์ (3 มี.ค.) หลังจากนางเจเน็ต เยลเลน ประธานธนาคารกลางสหรัฐ (เฟด) ได้ส่งสัญญาณที่ชัดเจนว่า เฟดพร้อมที่จะปรับขึ้นอัตราดอกเบี้ยในเดือนนี้ หากเศรษฐกิจมีการขยายตัวที่สอดคล้องกับการคาดการณ์ของเจ้าหน้าที่เฟด โดยความเคลื่อนไหวครั้งล่าสุดของนางเยลเลนเป็นไปในทิศทางเดียวกับที่เจ้าหน้าที่หลายคนของเฟดได้ออกมาส่งสัญญาณก่อนหน้านี้
ดัชนีเฉลี่ยอุตสาหกรรมดาวโจนส์ปิดที่ 21,005.71 จุด เพิ่มขึ้น 2.74 จุด หรือ +0.01% ดัชนี NASDAQ ปิดที่ 5,870.75 จุด เพิ่มขึ้น 9.53 จุด หรือ +0.16% และดัชนี S&amp;P500 ปิดที่ 2,383.12 จุด เพิ่มขึ้น 1.20 จุด หรือ +0.05%
 
ตลาดหุ้นลอนดอนปิดขยับลง เมื่อวันศุกร์ (3 มี.ค.) หลังจากมีรายงานว่า ดัชนีผู้จัดการฝ่ายจัดซื้อ (PMI) ภาคบริการเดือนก.พ.ของสหราชอาณาจักรร่วงลงสู่ระดับต่ำสุดในรอบ 5 เดือน นอกจากนี้ นักลงทุนยังชะลอการซื้อขายก่อนที่นางเจเน็ต เยลเลน ประธานธนาคารกลางสหรัฐ (เฟด) จะกล่าวสุนทรพจน์ที่ Executives Club of Chicago โดยตลาดหุ้นลอนดอนปิดทำการไปก่อนที่การกล่าวสุนทรพจน์ของประธานเฟดจะเสร็จสิ้นลง
ดัชนี FTSE 100 ปิดที่ระดับ 7,374.26 จุด ลดลง 8.09 จุด หรือ -0.11%
 
ตลาดหุ้นยุโรปปิดขยับลง เมื่อวันศุกร์ (3 มี.ค.) ท่ามกลางบรรยากาศการซื้อขายที่เป็นไปอย่างซบเซา เนื่องจากนักลงทุนชะลอการซื้อขายก่อนที่นางเจเน็ต เยลเลน ประธานธนาคารกลางสหรัฐ (เฟด) จะกล่าวสุนทรพจน์ที่ Executives Club of Chicago โดยตลาดหุ้นยุโรปปิดทำการไปก่อนที่การกล่าวสุนทรพจน์ของประธานเฟดจะเสร็จสิ้นลง นอกจากนี้ นักลงทุนยังจับตาการประชุมของธนาคารกลางยุโรป (ECB) เพื่อจับสัญญาณว่า ECB จะเดินหน้าผ่อนคลายนโยบายการเงินต่อไปหรือไม่
ดัชนี Stoxx Europe 600 ปรับตัวลง 0.1% ปิดที่ 375.23 จุด
ดัชนี DAX ตลาดหุ้นเยอรมันปิดที่ 12,027.36 จุด ลดลง 32.21 จุด หรือ -0.27% ดัชนี FTSE 100 ตลาดหุ้นลอนดอนปิดที่ 7,374.26 จุด ลดลง 8.09 จุด หรือ -0.11% ดัชนี CAC-40 ตลาดหุ้นฝรั่งเศสปิดที่ 4,995.13 จุด เพิ่มขึ้น 31.33 จุด หรือ +0.63%
 
สัญญาทองคำตลาดนิวยอร์กปิดร่วงลง เมื่อวันศุกร์ (3 มี.ค.) หลังจากนางเจเน็ต เยลเลน ประธานธนาคารกลางสหรัฐ (เฟด) ส่งสัญญาณว่า เฟดมีแนวโน้มปรับขึ้นอัตราดอกเบี้ยในเดือนนี้ หากเศรษฐกิจมีการขยายตัวที่สอดคล้องกับการคาดการณ์ของเจ้าหน้าที่เฟด
สัญญาทองคำตลาด COMEX (Commodity Exchange) ส่งมอบเดือนเม.ย.ร่วงลง 6.4 ดอลลาร์ หรือ 0.52% ปิดที่ 1,226.50 ดอลลาร์/ออนซ์ และตลอดทั้งสัปดาห์ สัญญาทองคำปรับตัวลงราว 2.5%
สัญญาโลหะเงินส่งมอบเดือนพ.ค.ลดลง 0.8 เซนต์ หรือ 0.05% ปิดที่ 17.74 ดอลลาร์/ออนซ์
สัญญาพลาตินัมส่งมอบเดือนเม.ย.เพิ่มขึ้น 4.2 ดอลลาร์ หรือ 0.42% ปิดที่ 994.10 ดอลลาร์/ออนซ์
สัญญาพัลลาเดียมส่งมอบเดือนมิ.ย.ร่วงลง 2.05 ดอลลาร์ หรือ 0.3% ปิดที่ 767.70 ดอลลาร์/ออนซ์
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดบวก เมื่อวันศุกร์ (3 มี.ค.) โดยได้รับแรงหนุนจากการอ่อนค่าของสกุลเงินดอลลาร์สหรัฐ รวมทั้งข่าวการอพยพคนงานที่ท่าเรือขนส่งน้ำมันเอสไซเดอร์ ในประเทศลิเบีย อันเนื่องมาจากเหตุการณ์รุนแรงในพื้นที่ใกล้เคียง อย่างไรก็ตาม ความวิตกกังวลเกี่ยวกับอุปทานน้ำมันที่สูงขึ้นในสหรัฐยังคงสร้างแรงกดดันต่อตลาดและสกัดแรงบวกของราคาน้ำมัน โดยล่าสุดเบเกอร์ ฮิวจ์รายงานว่า แท่นขุดเจาะน้ำมันสหรัฐมีจำนวนเพิ่มขึ้นเป็นสัปดาห์ที่ 7 ติดต่อกัน
สัญญาน้ำมันดิบ WTI ส่งมอบเดือนเม.ย.ปรับตัวขึ้น 72 เซนต์ หรือ 1.4% ปิดที่ 53.33 ดอลลาร์/บาร์เรล
สัญญาน้ำมันดิบเบรนท์ส่งมอบเดือนเม.ย.เพิ่มขึ้น 82 เซนต์ หรือ 1.5% ปิดที่ 55.90 ดอลลาร์/บาร์เรล
 
สกุลเงินดอลลาร์สหรัฐอ่อนค่าลง เมื่อเทียบกับสกุลเงินหลักๆ ในการซื้อขายที่ตลาดปริวรรตเงินตรานิวยอร์กเมื่อวันศุกร์ (3 มี.ค.) เนื่องจากนักลงทุนซึมซับถ้อยแถลงของนางเจเน็ต เยลเลน ประธานธนาคารกลางสหรัฐ (เฟด) ที่ส่งสัญญาณการปรับขึ้นอัตราดอกเบี้ยในการประชุมเดือนนี้ นอกจากนี้ ดอลลาร์ยังได้รับแรงกดดันจากความผันผวนของรายงานดัชนีผู้จัดการฝ่ายจัดซื้อ (PMI) ภาคบริการเดือนก.พ.ของสหรัฐ
ยูโรแข็งค่าขึ้นสู่ระดับ 1.0606 ดอลลาร์สหรัฐ จากระดับของวันพฤหัสบดีที่ 1.0497 ดอลลาร์สหรัฐ ขณะที่เงินปอนด์แข็งค่าขึ้นสู่ระดับ 1.2283 ดอลลาร์สหรัฐ จากระดับ 1.2251 ดอลลาร์สหรัฐ และดอลลาร์ออสเตรเลียแข็งค่าขึ้นสู่ระดับ 0.7592 ดอลลาร์สหรัฐ จากระดับ 0.7559 ดอลลาร์สหรัฐ
นอกจากนี้ ดอลลาร์สหรัฐยังอ่อนค่าลงเมื่อเทียบกับเงินเยนที่ระดับ 114.03 เยน จากระดับ 114.55 เยน และอ่อนค่าลงเมื่อเทียบกับฟรังก์สวิสที่ระดับ 1.0090 ฟรังก์ จากระดับ 1.0145 ฟรังก์